તમે નહીં માનો, પણ ધરતીકંપ થયો તે વખતે ધરતીકંપ થયો એવી કોઈને ખબર જ નહોતી પડી ! તમે તો એ પણ નહીં માનો કે ધરતીકંપ થયો ત્યારે ધરતીકંપ જ થયો છે તેવી ખબર આખા ગુજરાતમાં માત્ર અમને જ પડી હતી ! પણ શું કરીએ ? અમે જ્યારે લોકોને કહીએ છીએ કે, ‘જે વખતે ધરતીકંપ થયો ને, તે વખતે પહેલાં તો મને થયું કે સાલું, આ તો ધરતીકંપ થતો લાગે છે !!’ તો બધા અમારી સામે એવી રીતે જોયા કરે છે કે જાણે અમે કોઈ પ્રાણી હોઈએ ! કારણ કે ધરતીકંપ થાય ત્યારે ધરતીકંપ જ થાય છે એવી ખબર તો ગાયો અને કૂતરાંઓને જ પડતી હોય છે.